Engin fjölgun starfa hjá Hafró vegna lítillar loðnu Snubbótt loðnuvertíð að þessu sinni er aðalástæða þess að ekkert varð úr áformum sjávarútvegsráðherra um fjölgun starfa við útibú Hafrannsóknarstofnunar í Ólafsvík , að sögn Hlyns Péturssonar útibússtjóra . Til stóð að hrinda af stað loðnuverkefni , þar sem könnuð yrðu áhrif þess lífmassa sem fellur til við dauða loðnu . Þar sem vertíðin var stutt og lítil loðna kom inn á Breiðafjörðinn að þessu sinni varð ekkert úr að rannsaka þessa fæðukeðju í hafinu . Hlynur segir að nú fari mesti annatíminn í hönd en hjá Hafró á Ólafsvík starfar , auk Hlyns , Birgir Stefánsson rannsóknarmaður og er í nógu að snúast fyrir þessa tvo starfsmenn . Núna eru að byrja merkingar vegna rannsókna á staðbundnum þorski í Breiðafirði . Farið verður á einum heimabátanna á miðin og merktir um 3000 þorskar , bæði með svokölluðum slöngumerkjum , þar sem appelsínurauður þráður er settur við miðju bakugga , merki sem sést mjög vel í sjónum . Einnig eru sett í þorskinn rafeindamerki , sem veitir upplýsingar um hita og þrýsting á fiskislóð . Þá verður farið í netarall einnig með einum heimabátanna og byrjar það 1. apríl . Hafró verður þá með 55 netalagnir í Breiðafirðinum , vegna mælinga og sýnatöku . Auk þessa er unnið að ýmsum föstum verkenum hjá Hafró í Ólafsvík , svo sem rannsóknum á sýnum úr lönduðum afla til aldursgreiningar . Þá eru langtímaverkefni þar sem fylgst er með fæðuöflun bolfisks og viðkomu hörpudisksstofnsins á Breiðafirði .